РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/186-14

30. септембар 2014. године

Б е о г р а д

ЗАПИСНИК

ОСМЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 10. ЈУЛА 2014. ГОДИНЕ

Седница је почела у 12 часова и 10 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Драгољуб Зиндовић, Драгомир Карић, Владан Милошевић, Радмило Костић, Јелена Мијатовић, Александар Јовичић, Оливера Пауљескић, Владимир Маринковић и Енис Имамовић.

Седници су присуствовали заменици чланова Одбора: Синиша Максимовић (заменик члана Одбора), Горан Ћирић (заменик члана Одбора Драгана Шутановца) и Драган Јовановић (заменик члана Одбора Младена Грујића).

Седници нису присуствовали чланови Одбора: Зоран Пралица, Новица Тончев, Драган Шутановац, Иван Карић, Младен Грујић и Дејан Чапо.

Седници су, на позив председника, присуствовали: Мирјана Филиповић, државни секретар у Министарству рударства и енергетике, Дејан Радуловић, помоћник министра привреде и Душан Протић, помоћник министра трговине, туризма и телекомуникација.

На предлог председника, Одбор је већином гласова утврдио следећи

Д н е в н и р е д

1. Разматрање Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, који је поднела Влада (број 87-2220/14 од 2. јула 2014. године).

Одбор је већином гласова усвојио записнике четврте и пете седнице Одбора.

Прва тачка дневног реда - **Разматрање Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава**

Одбор је размотрио Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 4. Министарство рударства и енергетике, тачка 14. Министарство привреде и тачка 15. Министарство трговине, туризма и телекомуникација и поднео Извештај и Предлог закључка Народној скупштини.

У уводним напоменама, Душан Протић, помоћник министра трговине, туризма и телекомуникација, истакао је да су четири области из делокруга Министарства обухваћене извештајем. Први део садржи податке о мерама које је предузела Републичка дирекција за робне резерве у периоду до припреме Извештаја. Други део се односи на мере које су предузете у раду тржишне инспекције. У Извештају су садржани подаци из којих се може уочити да је предузет изузетно велики број теренских контрола на подручју које је било захваћено поплавама, ради спречавања шпекулација и поремећаја на малопродајном тржишту. Уочен је одређени број повреда закона, поднете су пријаве прекршајним судовима и поступци су у току. Један део заплењене робе у периоду пре поплава, на основу закључака које је донела Влада о додели одузете робе, пренамењен је за помоћ становништву са поплављеног подручја. На плану телекомуникационе инфраструктуре није било структурних поремећаја у погледу снабдевања електричном струјом појединих базних станица и дела кабловске инфраструктуре. Оператери су врло брзо и ефикасно реаговали и мреже су биле успостављане и отклоњене сметње на комуникацијама које су се јављале на погођеном подручју. Четврта област, која је била најургентнија у првом моменту, јесте привремени смештај дела угроженог становништва са поплављеног подручја. Око 1200 људи је у кратком периоду смештено у одговарајуће смештајне капацитете преко Пословног удружења хотелско-угоститељске привреде „Хорес“. Сектор за туризам и туристичку инспекцију је ту активност спровео и организовао у сарадњи са „ЈУТОМ“.

Мирјана Филиповић, државни секретар у Министарству рударства и енергетике, истакла је да је овај сектор био највише погођен у периоду поплава. Активности Министарства су биле усмерене на очување електроенергетског система и одбрану кључних енергетских објеката. Интензивно се радило на одржавању преносног и дистрибутивног система, брзом отклањању кварова на мрежама захваћеним поплавама ради очувања сигурности снабдевања становништва. Представници Министарства су од првог дана одржавали састанке са Републичким штабом за ванредне ситуације Сектора за ванредне ситуације МУП РС. Одржавани су састанци са представницима војске и полиције, „Србијавода“, „Београдвода“, РХМЗ, у сарадњи са свим јавним предузећима из сектора енергетике: „Електропривреда Србије“, „Електромрежа Србије“, „Србијагас“ и „Транснафта“. Нафтни сектор је био мање погођен него електроенергетски. Грађани су у најкраћем временском периоду добијали електричну енергију надљудским напорима запослених из „ЕПС“ и „ЕМС“. Највећи угљенокоп Рударски басен „Колубара“ је потопљен и „Колубара“ није била у могућности да производи и да допрема угаљ „ТЕНТ“ -у. Објекти „ТЕНТ“ и трафо станице су морали бити искључени, како штета на појединим објектима која је већ настала не би била још већа. Максимално се радило да се у најкраћем временском периоду, уз учешће свих релевантних институција, запослених у компанијама и грађана, обезбеди физичка одбрана од поплава џаковима с песком и градњом насипа око свих објеката у „ТЕНТ“ –у, „Костолцу“ и Деспотовцу. Прекид у испоруци електричне енергије имала су само угрожена подручја која су из безбедносних разлога морала бити искључена, а остали део Србије је био потпуно снабдевен и обезбеђен електричном енергијом. Када су се стекли услови безбедности уложени су надљудски напори да се у најкраћем могућем року пусти у рад трафостаница „Обреновац“ и блок „ТЕНТ А“ и да се смање набавке недостајуће количине електричне енергије. Гасни сектор и сектор нафте је био мање угрожен поплавама.

Дејан Радуловић, помоћник министра привреде, представио је извештај Министарства привреде о мерама које је предузело Министарство, а тичу се локалних самоуправа и грађана. Министарство привреде је у првим данима укључило институције које се налазе у његовој надлежности, а то су Агенција за приватизацију, Фонд за развој, Агенција за страна улагања и промоцију извоза, Агенција за осигурање и финансирање извоза и Национална агенција за регионални развој. Приоритет је био пружање неопходне помоћи на терену и сагледавање и анализа стања када је у питању привреда на подручју 41 јединице локалне самоуправе. Упућени су дописи локалним самоуправама за достављање информација о штетама које су имали привредни субјекти на подручју ових локалних самоуправа. Достављени су подаци из 30 локалних самоуправа, на чијој територији се налази 847 привредних субјеката. Процењена је штета од око од три милијарде динара, али то су само прелиминарни подаци, јер Обреновац до подношења Извештаја није доставио податке. Предузете су и одређене конкретне мере. Агенција за привредне регистре је донела одлуку да не наплаћује накнаду за привредне субјекте који се налазе на подручјима која су поплављена. Фонд за развој Републике Србије је определио милијарду динара за помоћ привредним субјектима који се налазе на поплављеним подручјима, као кредитна подршка са роком отплате од седам година, каматном стопом од 1,5%, грејс периодом за инвестиционе кредите од две године. Рок отплате кредита за трајна обртна средства је четири године са једном годином грејс периода, с тим да средства која су на располагању не прелазе износ од 1.850.000 динара по кориснику. Уочено је да је оштећено десет стечајних дужника која имају седиште на овим подручјима. Велики број привредних субјеката се у првим данима у периоду трајања ванредне ситуације одазвао позиву и пружио материјалну подршку грађанима, локалним самоуправама и привредним субјектима на овом подручју. Ставио је на располагање механизацију која је била у том моменту неопходна.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* због чега су у Извештају садржани сви детаљи поступања запослених и активности ЈП „Електорпривреда Србије“;
* да ли је могло да се спречи потапање багера на угљенокопу „Тамнава“;
* када ће бити завршена обнова пруге Београд-Бар;
* да ли ће се постављати питање одговорности за штету коју ће грађани плаћати у наредном периоду;
* на који начин ће се превазићи проблеми обнове инфраструктуре и привредних објеката због поступака јавних набавки у ванредним ситуацијама који нису разрађени подзаконским актом;
* шта предузима Влада да се у најкраћем могућем року санира стање, не само око изградње кућа, већ и око крупних инфраструктурних пројеката.

У расправи, народни посланици су истакли да Извештај треба прихватити и да је Влада Србије учинила максималне напоре са средствима са којима је располагала. Извештај је статистички обиман, садржи бројне корисне информације и сведочи о великим страдањима које су имали и грађани и држава Србија. Изнето је мишљење да су неки делови извештаја сувишни и да би послови обнове требало одговорно, брже и енергичније да се обављају. Оцењено је да Извештај треба подржати јер је детаљно урађен, посебно област енергетике која је највише погођена поплавама. Неће се знати колики је укупан обим штете док се не буду санирали објекти и тренутне процене су прелиминарне. Из тог разлога је важно да је поднет детаљан извештај, посебно за енергетске системе и систем преноса енергије. Размере штете коју је претрпела привреда моћи ће да се сагледају тек на крају пословне године. Инспекцијски органи Министарства трговине, туризма и телекомуникација су на адекватан начин одговорили и показали сву ефикасност. На основу садржине Извештаја, може се закључити да су сва три министарства, с обзиром на размере елементарне непогоде, задатке обавиле на адекватан начин.

Изнето је и мишљење да нису све установе и институције биле потпуно спремне за реаговање у ванредној ситуацији, а неке нису биле уопште спремне, па су највиши државни функционери морали да се укључе тих неколико дана, да би били покренути сви који треба да раде свој посао. Србија ће имати доста посла и проблема да се угрожена подручја врате у првобитно стање. Сваки извештај треба да садржи разлог зашто се нешто десило, како се десило и последице тог дешавања.

Изнета је сугестија да Влада поднесе следећи извештај о могућностима које постоје за санацију и о томе шта је урађено. Предложено је да се, ради превенције штета у случају ванредних ситуација, ангажују пензионисани припадници МУП из Крагујевца, Тополе, Аранђеловца и других места у Шумадији који имају организацију на добровољној основи, одлично познају проблеме и начин организације, како би се избегла стихија приликом спашавања у ванредним ситуацијама, и да се са тим упозна министар за ванредне ситуације без портфеља.

У Извештају се не помиње Општина Владимирци, претежно пољопривредни крај, која је била веома угрожена поплавама. Уништен је насип у дужини од 500 метара. Изнета је бојазан да ће, уколико се нешто хитно не предузме, поново иста места и иста села бити поплављена, јер река Сава ту протиче кроз равничарски крај. Електромрежа, која је била претежно на дрвеним стубовима, комплетно је уништена. Упућена је молба да се до зиме санира ова мрежа.

Председавајућа је изнела да су питања обнове инфраструктуре и поступака јавних набавки у надлежности других одбора.

Поводом дискусије, Мирјана Филиповић је изнела да у Министарству рударства и енергетике нису добили упутство за припрему извештаја о предузетим активностима у току трајања поплава. У прилогу Извештаја о елементарној непогоди су дати извештаји јавних предузећа која су у надлежности Министарства. Река Колубара је променила свој ток, вода је плавила све пред собом и тешко је одговорити на питање да ли је нешто могло да се спаси. Када су у питању поступци за јавне набавке, „Електропривреда Србије“ је у најкраћем року припремила ребаланс финансијског плана пословања усвојеног у децембру. Ребалансом су предвиђена средства за испумпавање воде из Колубаре. Документација за објављивање тендера за испумпавање воде из Колубаре је припремљена и упућен је захтев Управи за јавне набавке. У периоду од 15. маја до 31. маја „Електропривреда Србије“ је послујући по тржишном принципу на отвореном тржишту набављала електричну енергију ради испуњавања уговорних обавеза и снабдевања купаца електричном енергијом, по цени нижој од продајне купцима.

У дискусији су учествовали Александра Томић, Драган Јовановић, Драгомир Карић, Владан Милошевић, Синиша Максимовић и Мирјана Филиповић.

Одбор је, у складу са чланом 228. став 5. Пословника Народне скупштине, већином гласова одлучио да предложи Народној скупштини да размотри Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 4. Министарство рударства и енергетике, тачка 14. Министарство привреде и тачка 15. Министарство трговине, туризма и телекомуникација.

Одбор је већином гласова утврдио Предлог закључка који подноси Народној скупштини на разматрање и усвајање, са предлогом да га Народна скупштина размотри по хитном поступку, у складу са чланом 167. Пословника Народне скупштине, тако да гласи:

„На основу члана 8. став 1. Закона о Народној скупштини („Службени гласник РС“, број 9/10) и чл. 192. и 193. Пословника Народне скупштине („Службени гласник РС“, број 20/12 – пречишћен текст).

Народна скупштина Републике Србије, на \_\_\_\_ седници \_\_\_\_\_\_\_\_ заседања, одржаној \_\_\_\_\_\_\_\_ 2014. године, донела је

ЗАКЉУЧАК

ПОВОДОМ РАЗМАТРАЊА ИЗВЕШТАЈА О ЕЛЕМЕНТАРНОЈ НЕПОГОДИ – ПОПЛАВИ КОЈА ЈЕ ЗАДЕСИЛА РЕПУБЛИКУ СРБИЈУ И МЕРАМА КОЈЕ СУ ПРЕДУЗЕТЕ РАДИ СПАСАВАЊА СТАНОВНИШТВА И ОДБРАНЕ УГРОЖЕНИХ

МЕСТА ОД ПОПЛАВА

1. Прихвата се Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 4. Министарство рударства и енергетике, тачка 14. Министарство привреде и тачка 15. Министарство трговине, туризма и телекомуникација.

2. Овај закључак објавити у „Службеном гласнику Републике Србије“.

РС Број

У Београду, \_\_\_\_\_\_ 2014. године

НАРОДНА СКУПШТИНА ПРЕДСЕДНИК

Маја Гојковић

О б р а з л о ж е њ е

Влада Републике Србије је 2. јула 2014. године, на основу члана 228. став 2. Пословника Народне скупштине, поднела Народној скупштини Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, са предлогом да се његово разматрање обави по хитном поступку.

За представнике су одређени сви чланови Владе Републике Србије.

Извештај Владе се односи на све активности и мере које су предузела сва министарства у области свога рада.

Одбор за привреду, регионални развој, трговину, туризам и енергетику је на основу члана 228. став 5. Пословника Народне скупштине („Службени гласник РС“, број 20/12 - пречишћени текст), размотрио Извештај Владе о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 4. Министарство рударства и енергетике, тачка 14. Министарство привреде и тачка 15. Министарство трговине, туризма и телекомуникација и с тим у вези поднео Народној скупштини Предлог закључка о прихватању Извештаја Владе.

Одбор је предложио да се Извештај размотри и Закључак донесе по хитном поступку, како би се што пре сагледале активности које су предузете у циљу отклањања штетних последица по живот и здравље људи, услед елементарне непогоде проузроковане поплавама.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.“

За известиоца Одбора и представника предлагача Предлога закључка на седници Народне скупштине одређена је Александра Томић, председник Одбора.

Седница је закључена у 13 часова и 5 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |